Document ID: 32009R0020

KOMISJONI MÄÄRUS (EÜ) nr 20/2009,
13. jaanuar 2009,
millega võetakse vastu nõukogu määruses (EÜ) nr 577/98 sätestatud töö- ja pereelu kokkusobitamist käsitleva lisaküsimustiku kirjeldus 2010. aastaks
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. märtsi 1998. aasta määrust (EÜ) nr 577/98 tööjõu valikvaatluse korraldamise kohta ühenduses, (1) eriti selle artikli 4 lõiget 2,
ning arvestades järgmist:
(1)
Komisjoni 23. aprilli 2008. määruses (EÜ) nr 365/2008, millega võetakse vastu nõukogu määruses (EÜ) nr 577/98 sätestatud tööjõu valikvaatluse lisaküsimustike kavad aastateks 2010, 2011 ja 2012, (2) on sätestatud töö- ja pereelu kokkusobitamist käsitlev lisaküsimustik.
(2)
Nõukogu 15. juuli 2008. aasta otsuses 2008/618/EÜ liikmesriikide tööhõivepoliitika suuniste kohta, (3) Euroopa Komisjoni naiste ja meeste võrdõiguslikkuse juhistes (4) ning Euroopa soolise võrdõiguslikkuse paktis (5) julgustatakse liikmesriike võtma meetmeid, et paremini tasakaalustada kõigi inimeste töö- ja eraelu, luues laste- ja teiste ülalpeetavate hooldusvõimalusi ning pakkudes vanemapuhkust nii naistele kui ka meestele. Selleks et jälgida, kuidas edeneb ühenduse tööhõivestrateegia eesmärkide saavutamine ja hinnata viimase aja poliitika mõju selles valdkonnas, on vaja igakülgset ja võrreldavat andmekogumit töö- ja pereelu kokkusobitamise kohta.
(3)
Käesoleva määrusega ette nähtud meetmed on kooskõlas statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Üksikasjalik nimekiri andmetest, mida on vaja koguda töö- ja pereelu kokkusobitamist käsitleva 2010. aasta lisaküsimustikuga, on sätestatud lisas.
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. jaanuar 2009

Labels: 12
0
9